钦定古今图书集成/理学汇编/经籍典/第127卷 > 《律和声赋》欧阳詹
## 钦定古今图书集成/理学汇编/经籍典/第127卷 > 《律和声赋》欧阳詹

咏声周兮律声遍，人心厚兮国风变。伊在尧之既闻，
我得夔而又见，哀思虑始，安和道性，宗伯官也。择人
乎有才，正始化焉。选音于无象，缀《咸池》之雅韵，去《桑
间》之末响，图风普以雨周，算天长而地广。律则以宫
击征，咏则从浊扬清，且惩流而反正，常诫险以归平。
若近若远，非幽非明，类无臭，等无声，信矣惟时与四
时之德洽。纯如并奏，弥六合以文成。善咏者声，应声
者律。会高低以齐举，偕疾徐而并出。迹不得寻，功如
何述？为灾为眚，曾莫奉于淫君；调阳序阴，屡见资乎
圣曰。故得之者体员御方，失之者亡禋绝祀。比屋可
戮，桀纣罔测其所由；率土可封，尧舜固知其所以不
然者。《移风》之言曷谓，易俗之训则那。我所以清六管，
顺赓歌。载唱载吹，匪埙箎之独叶；一张一弛，岂琴瑟
之空和。八纮有截，四海无波。物阜人蕃，虽已归乎至
德；凤来兽舞，盖于斯而靡他。其理微，其用远，论有助
也。侔大君之得一，考无情焉，同八风之吹万。可谓我
咏斯畅，我律斯臧，发扬六义，孕育群方。处植者以之
而茂实，含识者于焉而寿昌。彼离连与栗陆，复何道
而称皇。